In Christi nomine. Cunctis fidelibus sacrosanctæ æcclesiæ Cluniensis cenobii, cui domnus Odilo abba preesse videtur, ego Stephanus et uxor mea Biliardis et infantes nostri, reddimus unum servum, nomine Durannum, filium Dohoni, pro alio servo, nomine Martino, quem Dohonus occidit, qui et illorum fuit servus: in tali tenore, ut de illo servo, scilicet Duranno, faciant monachi quicquid facere voluerint, nemine contradicente; et qui contradicere voluerit, illi ante stent et stabile faciant. S. Stephani et uxoris ejus Biliardis et filiorum eorum, qui fieri et firmare rogaverunt. S. Unberti. S. Ottonis. S. Landrici. S. Heldini. S. Letscilini. Regnante Rotberto rege anno XXXXmo.